title: 2009/547/CE: Decizia Comisiei din 10 iulie 2009 de modificare a Deciziei 2000/57/CE privind sistemul de alertă precoce și de reacție pentru prevenirea și controlul bolilor transmisibile în temeiul Deciziei nr. 2119/98/CE a Parlamentului European și a Consiliului [notificată cu numărul C(2009) 5515] (Text cu relevanță pentru SEE)

text:
               14.7.2009

               RO

               Jurnalul Oficial al Uniunii Europene

               L 181/57

      DECIZIA COMISIEI

   din 10 iulie 2009
   de modificare a Deciziei 2000/57/CE privind sistemul de alertă precoce și de reacție pentru prevenirea și controlul bolilor transmisibile în temeiul Deciziei nr. 2119/98/CE a Parlamentului European și a Consiliului
   [notificată cu numărul C(2009) 5515]
   (Text cu relevanță pentru SEE)
   (2009/547/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Decizia nr. 2119/98/CE a Parlamentului European și a Consiliului din 24 septembrie 1998 de creare a unei rețele de supraveghere epidemiologică și control al bolilor transmisibile în Comunitate (1), în special articolul 6 alineatul (5),
   după consultarea Autorității Europene pentru Protecția Datelor,
   întrucât:

               (1)

               Decizia 2000/57/CE a Comisiei din 22 decembrie 1999 privind sistemul de alertă precoce și de reacție pentru prevenirea și controlul bolilor transmisibile în temeiul Deciziei nr. 2119/98/CE a Parlamentului European și a Consiliului (2) definește evenimentele legate de bolile transmisibile care trebuie să fie comunicate de autoritățile competente din domeniul sănătății publice ale statelor membre către sistemul de alertă precoce și de reacție al rețelei comunitare și stabilește procedurile generale pentru schimbul de informații privind aceste evenimente, pentru consultare și pentru coordonarea măsurilor între statele membre în legătură cu Comisia.

               (2)

               De asemenea, Decizia 2000/57/CE solicită autorităților competente din domeniul sănătății publice din fiecare stat membru să colecteze și să schimbe toate informațiile necesare cu privire la evenimentele referitoare la bolile transmisibile, folosind, de exemplu, sistemul național de control, componenta epidemiologică a rețelei comunitare sau orice alt sistem comunitar de colectare.

               (3)

               Prevenirea și controlul bolilor transmisibile este definită în Decizia nr. 2119/98/CE ca un ansamblu de măsuri, inclusiv investigațiile epidemiologice, luate de autoritățile competente din domeniul sănătății publice din statele membre pentru prevenirea și oprirea răspândirii bolilor transmisibile. Aceste măsuri se referă la activitățile de identificare a contactelor și, împreună cu orice informații relevante cu privire la un eveniment legat de bolile transmisibile, care sunt în posesia autorității naționale competente din domeniul sănătății publice, sunt transmise fără întârziere tuturor celorlalte state membre și Comisiei. În plus, în principiu, un stat membru care intenționează să ia măsuri informează în prealabil rețeaua comunitară cu privire la natura și domeniul de aplicare al acelor măsuri, consultă celelalte state membre și coordonează acele acțiuni cu ele, în legătură cu Comisia.

               (4)

               Decizia 2000/57/CE ar trebui să reflecte în mod clar dispozițiile Deciziei nr. 2119/98/CE privind măsurile luate sau prevăzute a fi adoptate pentru a preveni și opri răspândirea bolilor transmisibile.

               (5)

               În plus, intrarea în vigoare a Regulamentului sanitar internațional (2005) solicită comunității internaționale să furnizeze un răspuns în domeniul sănătății publice la răspândirea internațională a bolilor prin modalități care sunt proporționale cu riscurile pe care le prezintă pentru sănătatea publică și limitate la acestea și care evită interferențele inutile cu traficul și comerțul internaționale.

               (6)

               În cazul în care are loc un eveniment legat de bolile transmisibile cu o dimensiune potențial comunitară și care face necesare măsuri de identificare a contactelor, statele membre colaborează între ele, în legătură cu Comisia, prin intermediul sistemului de alertă precoce și de reacție, în scopul de a identifica persoanele infectate și care pot fi în pericol. O astfel de colaborare poate implica un schimb de date sensibile cu caracter personal, între statele membre vizate de procedura de identificare a contactelor, a cazurilor umane confirmate sau suspectate.

               (7)

               Prelucrarea datelor cu caracter personal legate de sănătate este, în principiu, interzisă prin dispozițiile Directivei 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date (3) și ale Regulamentului (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (4). În plus, articolul 11 din Decizia nr. 2119/98/CE prevede, între altele, că dispozițiile sale se aplică fără să aducă atingere Directivei 95/46/CE.

               (8)

               Din motive de sănătate publică, prelucrarea acestor date este reglementată de derogarea acordată prin articolul 8 alineatul (3) din Directiva 95/46/CE și prin articolul 10 alineatul (3) din Regulamentul (CE) nr. 45/2001, în măsura în care este necesară în scopuri legate de medicina preventivă, de stabilire a diagnosticelor medicale, de administrare a unor îngrijiri sau tratamente sau de gestionare a serviciilor de asistență medicală și atunci când aceste date sunt prelucrate de un cadru medical supus secretului profesional, în conformitate cu dreptul intern sau cu normele stabilite de organismele naționale competente sau de altă persoană supusă, de asemenea, unei obligații echivalente în ceea ce privește secretul. Mai mult, articolul 23 alineatul (1) din Regulamentului sanitar internațional (2005), care a intrat în vigoare la 15 iunie 2007, prevede că statele care fac parte din Organizația Mondială a Sănătății (OMS) pot solicita, din motive de sănătate publică, inclusiv din motive de identificare a contactelor, la sosire sau la plecare, anumite date privind călătorii.

               (9)

               În plus, prelucrarea datelor cu caracter personal în sensul identificării contactelor ar trebui să fie considerată legală în măsura în care este necesară pentru a proteja interesele vitale ale persoanei vizate, în conformitate cu articolul 7 litera (d) din Directiva 95/46/CE și cu articolul 5 litera (e) din Regulamentul (CE) nr. 45/2001, cât și pentru executarea unei sarcini de interes public, în conformitate cu articolul 7 litera (e) din directiva respectivă și cu articolul 5 litera (a) din regulamentul respectiv.

               (10)

               Comisia, Centrul European de Prevenire și Control al Bolilor și statele membre ar trebui să stabilească garanții corespunzătoare în legătură cu prelucrarea datelor cu caracter personal în sensul identificării contactelor, în special referitor la utilizarea derogării de la dispozițiile Directivei 95/46/CE și ale Regulamentului (CE) nr. 45/2001, asigurând că acestea prelucrează datele cu caracter personal în cadrul sistemului de alertă precoce și de reacție în conformitate cu Regulamentul (CE) nr. 45/2001 și, respectiv, Directiva 95/46/CE.

               (11)

               În special atunci când comunică date cu caracter personal în cadrul sistemului de alertă precoce și de reacție pentru a preveni și opri răspândirea bolilor transmisibile, autoritățile competente din domeniul sănătății publice din statele membre și Comisia ar trebui să se asigure că aceste date sunt adecvate și relevante, că nu sunt excesive în raport cu scopul respectiv, că nu sunt prelucrate în alte scopuri, că sunt exacte, actualizate când este necesar și păstrate doar atât cât este necesar pentru scopul respectiv; ele ar trebui, de asemenea, să se asigure că persoanele care fac obiectul identificării contactelor sunt informate în mod corespunzător cu privire la natura prelucrării, a datelor prelucrate, a drepturilor de acces și că rectifică datele care îi vizează, cu excepția cazului în care acest lucru se dovedește imposibil sau implică un efort disproporționat, și că sunt puse în aplicare nivelurile corespunzătoare de confidențialitate și securitate în cadrul sistemul de alertă precoce și de reacție pentru a proteja prelucrarea acestor date.

               (12)

               În raportul său din 2007 (5) privind funcționarea sistemului de alertă precoce și de reacție, Comisia a scos în evidență necesitatea introducerii în cadrul sistemului de alertă precoce și de reacție a unei funcționalități de mesagerie selectivă pentru a garanta un canal de comunicare exclusivă doar între statele membre vizate de evenimentele specifice legate, între altele, de activitățile de identificare a contactelor. Utilizarea acestei funcționalități selective oferă garanții corespunzătoare de fiecare dată când datele cu caracter personal sunt comunicate prin intermediul sistemului de alertă precoce și de reacție și ar trebui să asigure că, pentru punerea în aplicare a prezentei decizii, doar datele cu caracter personal adecvate, relevante și care nu sunt excesive circulă în cadrul sistemului de alertă precoce și de reacție, în conformitate cu articolul 4 alineatul (1) litera (c) din Regulamentul (CE) nr. 45/2001 și cu articolul 6 alineatul (1) litera (c) din Directiva 95/46/CE. Din aceste motive, utilizarea funcționalității de mesagerie selectivă ar trebui să se limiteze la notificările care implică comunicarea datelor cu caracter personal relevante, în scopul de a fi compatibile cu obligațiile statelor membre, în conformitate cu articolele 4, 5 și 6 din Decizia nr. 2119/98/CE.

               (13)

               Măsurile prevăzute de prezenta decizie sunt conforme cu avizul comitetului constituit în conformitate cu articolul 7 din Decizia nr. 2119/98/CE,

         ADOPTĂ PREZENTA DECIZIE:
   Articolul 1
   Decizia 2000/57/CE se modifică după cum urmează:

               1.

               La articolul 1 alineatul (2), expresia „informațiile cu privire la evenimente” se înlocuiește cu expresia „informațiile cu privire la evenimente și măsurile prevăzute sau adoptate ca răspuns la acele evenimente sau indicații pentru astfel de evenimente”.

               2.

               Se introduce articolul 2a de mai jos:
               „Articolul 2a
               (1)   Prezentul articol se aplică măsurilor puse în aplicare pentru a identifica persoanele care au fost expuse unei surse de agenți infecțioși și care prezintă riscul de a fi afectate de o boală transmisibilă sau care au fost afectate de o boală transmisibilă de relevanță comunitară, în conformitate cu criteriile stabilite în anexa I (denumită în continuare «identificare a contactelor»).
               (2)   Atunci când comunică, prin intermediul sistemului de alertă precoce și de reacție, date cu caracter personal relevante în sensul identificării contactelor, cu condiția că aceste date sunt necesare și disponibile, autoritățile competente din domeniul sănătății publice dintr-un stat membru utilizează funcționalitatea de mesagerie selectivă care oferă garanții corespunzătoare de protecție a datelor. Acest canal de comunicare se limitează la statele membre vizate de identificarea contactelor.
               (3)   Atunci când transmit aceste informații prin intermediul funcționalității de mesagerie selectivă, autoritățile competente din domeniul sănătății publice din statul membru respectiv fac trimitere la evenimentul sau la măsura comunicate anterior rețelei comunitare.
               (4)   În sensul alineatului (2), în anexa III se găsește o listă indicativă a datelor cu caracter personal.
               (5)   Atunci când comunică și transmit date cu caracter personal prin intermediul funcționalității de mesagerie selectivă, autoritățile competente din domeniul sănătății publice din statele membre și Comisia se conformează dispozițiilor Directivei 95/46/CE a Parlamentului European și a Consiliului (6) și ale Regulamentului (CE) nr. 45/2001 al Parlamentului European și al Consiliului (7).

               3.

               La articolul 3, alineatul (1) se înlocuiește cu următorul text:
               „1.   În fiecare an, până la 31 martie, autoritățile competente ale statelor membre prezintă Comisiei un raport analitic cu privire la evenimentele, măsurile prevăzute sau adoptate în legătură cu acele evenimente și procedurile aplicate în cadrul sistemului de alertă precoce și de reacție. De asemenea, autoritățile competente din statele membre pot prezenta periodic rapoarte cu privire la evenimente specifice de importanță deosebită.”

               4.

               Textul din anexa la prezenta decizie se adaugă ca anexa III.

         Articolul 2
   Prezenta decizie se adresează statelor membre.

      Adoptată la Bruxelles, 10 iulie 2009.

            Pentru Comisie

         Androulla VASSILIOU

            Membru al Comisiei

      (1)  JO L 268, 3.10.1998, p. 1.

      (2)  JO L 21, 26.1.2000, p. 32.

      (3)  JO L 281, 23.11.1995, p. 31.

      (4)  JO L 8, 12.1.2001, p. 1.

      (5)  Raportul Comisiei către Consiliu și către Parlamentul European privind punerea în aplicare a sistemului de alertă precoce și de reacție (EWRS) al rețelei comunitare de supraveghere epidemiologică și de control al bolilor transmisibile în cursul anilor 2004 și 2005 (Decizia 2000/57/CE) din 20 martie 2007, [COM(2007) 121 final].

      (6)  JO L 281, 23.11.1995, p. 31.

      (7)  JO L 8, 12.1.2002, p. 1.”

      ANEXĂ
      Următoarea anexă III se adaugă la Decizia 2000/57/CE:

            „ANEXA III

               Listă indicativă a datelor cu caracter personal în sensul identificării contactelor

                        1.

                        INFORMAȚII PERSONALE

                                    —

                                    Nume și prenume;

                                    —

                                    Naționalitatea, data nașterii, sexul;

                                    —

                                    Tipul și numărul actului de identitate, precum și autoritatea emitentă;

                                    —

                                    Domiciliul actual (numele și numărul străzii, orașul, țara, codul poștal);

                                    —

                                    Numere de telefon (mobil, privat, profesional);

                                    —

                                    Adresă electronică (privată, profesională).

                        2.

                        INFORMAȚII CU PRIVIRE LA CĂLĂTORIE

                                    —

                                    Date privind mijloacele de transport (de exemplu, numărul și data zborului, numele navei, numărul plăcii de înmatriculare);

                                    —

                                    Numărul (numerele) locului;

                                    —

                                    Numărul (numerele) cabinei.

                        3.

                        DATE DE CONTACT

                                    —

                                    Numele persoanelor vizitate/locurile de cazare;

                                    —

                                    Datele șederii, adresele locurilor de cazare (numele și numărul străzii, orașul, țara, codul poștal);

                                    —

                                    Numere de telefon (mobil, privat, profesional);

                                    —

                                    Adresă electronică (privată, profesională).

                        4.

                        INFORMAȚII CU PRIVIRE LA PERSOANELE ÎNSOȚITOARE

                                    —

                                    Nume și prenume;

                                    —

                                    Naționalitatea;

                                    —

                                    Informațiile personale menționate la punctul 1, liniuțele 3-6.

                        5.

                        DATELE PERSOANEI DE CONTACT ÎN CAZ DE URGENȚĂ

                                    —

                                    Numele persoanei care urmează să fie contactată;

                                    —

                                    Adresa (numele și numărul străzii, orașul, țara, codul poștal);

                                    —

                                    Numere de telefon (mobil, privat, profesional);

                                    —

                                    Adresă electronică (privată, profesională).”.


title: 2013/616/UE: Decizia Parlamentului European din 17 aprilie 2013 privind descărcarea de gestiune pentru execuția bugetului întreprinderii comune Clean Sky aferent exercițiului financiar 2011

text:
               16.11.2013

               RO

               Jurnalul Oficial al Uniunii Europene

               L 308/340

      DECIZIA PARLAMENTULUI EUROPEAN

   din 17 aprilie 2013
   privind descărcarea de gestiune pentru execuția bugetului întreprinderii comune Clean Sky aferent exercițiului financiar 2011
   (2013/616/UE)
   PARLAMENTUL EUROPEAN,

               —

               având în vedere conturile anuale finale ale întreprinderii comune Clean Sky pentru exercițiul financiar 2011,

               —

               având în vedere Raportul Curții de Conturi privind conturile anuale ale întreprinderii comune Clean Sky pentru exercițiul financiar 2011, însoțit de răspunsurile întreprinderii comune (1),

               —

               având în vedere Recomandarea Consiliului din 12 februarie 2013 (05755/2013 – C7-0040/2013),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

               —

               având în vedere Regulamentul (CE) nr. 71/2008 al Consiliului din 20 decembrie 2007 privind înființarea întreprinderii comune Clean Sky (4), în special articolul 11 alineatul (4),

               —

               având în vedere normele financiare ale întreprinderii comune Clean Sky adoptate printr-o decizie a Consiliului său de conducere la 7 noiembrie 2008,

               —

               având în vedere Avizul nr. 2/2011 referitor la normele financiare ale întreprinderii comune Clean Sky emis de Curtea de Conturi la 8 februarie 2011,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar (A7-0086/2013),

               1.

               acordă directorului executiv al întreprinderii comune Clean Sky descărcarea de gestiune pentru execuția bugetului întreprinderii comune aferent exercițiului financiar 2011;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al întreprinderii comune Clean Sky, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 6, 10.1.2013, p. 9.

      (2)  JO L 248, 16.9.2002, p. 1.

      (3)  JO L 298, 26.10.2012, p. 1.

      (4)  JO L 30, 4.2.2008, p. 1.

      (5)  JO L 357, 31.12.2002, p. 72.

         REZOLUȚIA PARLAMENTULUI EUROPEAN

      din 17 aprilie 2013
      conținând observațiile care fac parte integrantă din decizia privind descărcarea de gestiune pentru execuția bugetului întreprinderii comune Clean Sky aferent exercițiului financiar 2011
      PARLAMENTUL EUROPEAN,

                  —

                  având în vedere conturile anuale finale ale întreprinderii comune Clean Sky pentru exercițiul financiar 2011,

                  —

                  având în vedere Raportul Curții de Conturi privind conturile anuale ale întreprinderii comune Clean Sky pentru exercițiul financiar 2011, însoțit de răspunsurile întreprinderii comune (1),

                  —

                  având în vedere Recomandarea Consiliului din 12 februarie 2013 (05755/2013 – C7-0040/2013),

                  —

                  având în vedere articolul 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

                  —

                  având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

                  —

                  având în vedere Regulamentul (CE) nr. 71/2008 al Consiliului din 20 decembrie 2007 privind înființarea întreprinderii comune Clean Sky (4), în special articolul 11 alineatul (4),

                  —

                  având în vedere normele financiare ale întreprinderii comune Clean Sky adoptate printr-o decizie a Consiliului său de conducere la 7 noiembrie 2008,

                  —

                  având în vedere Avizul nr. 2/2011 referitor la normele financiare ale întreprinderii comune Clean Sky emis de Curtea de Conturi la 8 februarie 2011,

                  —

                  având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5), în special articolul 94,

                  —

                  având în vedere articolul 77 și anexa VI la Regulamentul său de procedură,

                  —

                  având în vedere raportul Comisiei pentru control bugetar (A7-0086/2013),

                  A.

                  întrucât întreprinderea comună Clean Sky („întreprinderea comună”) a fost înființată în decembrie 2007 pentru o perioadă de 10 ani cu obiectivul de a accelera dezvoltarea, validarea și demonstrarea, în Uniunea Europeană, a tehnologiilor ecologice de transport aerian, în vederea punerii cât mai rapide în practică a acestor tehnologii;

                  B.

                  întrucât întreprinderea comună a început să funcționeze autonom în noiembrie 2009;

                  C.

                  întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale ale întreprinderii comune pentru exercițiul financiar 2011;

                  D.

                  întrucât Curtea de Conturi a exprimat o opinie cu rezerve privind legalitatea și regularitatea operațiunilor subiacente conturilor întreprinderii comune;

                  E.

                  întrucât contribuția maximă a Uniunii la întreprinderea comună pentru cei 10 ani este de 800 000 000 EUR, sumă ce provine din bugetul celui de-al 7-lea Program-cadru pentru cercetare,

         Gestiunea bugetară și financiară

                  1.

                  ia act de faptul că bugetul rectificativ definitiv al întreprinderii comune pentru exercițiul financiar 2011 a cuprins credite de angajament în valoare de 175 000 000 EUR și credite de plată în valoare de 159 800 000 EUR; observă, de asemenea, că ratele de utilizare a creditelor de angajament și a celor de plată au fost de 94 % și, respectiv, de 64 %; solicită să i se transmită un raport amănunțit cu privire la deficiențele menționate, împreună cu o serie de propuneri concrete pentru îmbunătățirea treptată a ratelor de utilizare;

                  2.

                  își exprimă îngrijorarea în legătură cu faptul că rata scăzută de utilizare a creditelor de plată indică întârzieri în desfășurarea activităților întreprinderii comune, inclusiv intervale mari de timp între momentul publicării cererilor de propuneri și cel al semnării acordurilor de grant; îndeamnă întreprinderea comună să ia toate măsurile necesare pentru a evita asemenea întârzieri, reducând intervalul mediu de timp dintre publicarea cererii de propuneri și semnarea acordurilor de grant ale întreprinderii comune de la 291 de zile pentru prima cerere lansată în 2011;

                  3.

                  subliniază faptul că nivelul scăzut de execuție bugetară este reflectat de soldul de trezorerie excesiv, care se ridica la 51 000 000 EUR la sfârșitul exercițiului, reprezentând 32 % din creditele de plată disponibile pentru 2011;

                  4.

                  regretă faptul că întreprinderea comună, contrar dispozițiilor din normele sale financiare, a reportat în 2012 credite de plată în valoare de 68 000 000 EUR, fără o decizie a Consiliului de conducere în acest sens;

                  5.

                  constată că s-au înregistrat întârzieri semnificative în 2011 la primirea declarațiilor de cheltuieli aferente acordurilor de grant încheiate cu membrii și că, în consecință, validarea unui număr mare de declarații nu a putut fi finalizată pentru conturile finale; observă că contribuțiile în natură conexe în valoare de 52 000 000 EUR nu au putut fi aprobate de Consiliul de conducere în timp util și, prin urmare, nu au fost înregistrate ca active nete, ci prezentate ca pasive; constată că, astfel, întreprinderea comună a raportat active nete negative în valoare de 18 500 000 EUR, deoarece conturile finale reflectă această situație de tranziție, care nu indică vreun risc privind solvabilitatea întreprinderii;

                  6.

                  este îngrijorat de faptul că Curtea de Conturi a exprimat o opinie cu rezerve privind legalitatea și regularitatea operațiunilor subiacente conturilor anuale ale întreprinderii comune, pe motiv că indicele de eroare rezultat în urma respectivelor audituri ex post era de 6,16 %; constată că întreprinderea comună a finalizat audituri ex post care acopereau 44 300 000 EUR (18,8 % din totalitatea declarațiilor de cheltuieli primite de întreprinderea comună începând din 2008); regretă că indicele de eroare rezultat în urma acestor audituri ex post era de 6,16 % și de 4,09 %, dacă se ține cont de acțiunile corective întreprinse, cum ar fi mecanismul de recuperare; reiterează faptul că întreprinderea comună ar trebui să consolideze, fără întârziere, calitatea controalelor sale ex ante privind gestionarea granturilor; solicită ca autoritatea care acordă descărcarea de gestiune să fie informată cu privire la rezultatele următoarelor procese de audit ex post desfășurate de întreprinderea comună; solicită de asemenea să se elaboreze un raport amănunțit, împreună cu o serie de propuneri, pentru o scădere treptată a indicilor de eroare;

         Sistemele de control intern

                  7.

                  constată pe baza observațiilor Curții de Conturi că, în cursul exercițiului 2011, întreprinderea comună nu a pus pe deplin în aplicare sistemele sale de control intern și de informare financiară, inclusiv noul instrument de gestionare a datelor referitoare la declarațiile de cheltuieli prezentate de membri și de beneficiari, și că sunt necesare măsuri suplimentare în ceea ce privește procedurile de control ex ante aplicate pentru validarea declarațiilor de cheltuieli; îndeamnă întreprinderea comună să ia toate măsurile necesare pentru finalizarea sistemelor sale de control intern și de informare financiară, precum și a instrumentelor considerate necesare;

                  8.

                  ia act cu regret de faptul că au fost constatate următoarele deficiențe în cadrul procedurilor de control ex ante aplicate în cazul declarațiilor de cheltuieli prezentate:

                              —

                              listele de verificare utilizate pentru controlul ex ante al declarațiilor de cheltuieli nu erau întotdeauna complete;

                              —

                              într-un caz, certificatul de audit care însoțea declarația de cheltuieli a unui asociat includea excepții referitoare la costurile de personal și la subcontractare, însă declarația de cheltuieli nu a fost ajustată ca urmare a acestor excepții;

                              —

                              contrar dispozițiilor din manualul de proceduri financiare, nu există elemente care să ateste că agenții cu sarcini operaționale verifică și aspectele financiare ale implementării contractelor; precum și

                              —

                              în cazul a cel puțin trei operațiuni, funcțiile de verificator financiar și de ordonator de credite se aflau în responsabilitatea șefului administrației, contrar dispozițiilor din manualul de proceduri financiare și principiului separării funcțiilor;

                  9.

                  ia act de faptul că contabilul a finalizat în martie 2012 validarea proceselor de lucru subiacente, conform cerințelor prevăzute de normele financiare ale întreprinderii comune; observă că, în raportul său de validare, contabilul a formulat o serie de recomandări referitoare, în special, la necesitatea de a îmbunătăți sistemul de validare a declarațiilor de cheltuieli și la introducerea unui instrument care să permită raportarea în mod corespunzător către conducere a aspectelor bugetare și contabile;

                  10.

                  constată că, în 2011, Serviciul de Audit Intern al Comisiei a efectuat un exercițiu de evaluare a riscurilor și că, pe baza rezultatelor evaluării respective a riscurilor, a fost prezentat spre adoptare Consiliului de conducere un plan strategic de audit pentru perioada 2012-2014; reamintește că întreprinderea comună a început să funcționeze autonom în noiembrie 2009;

                  11.

                  constată că procedura de emitere a ordinelor de recuperare privind costurile de funcționare ale întreprinderii comune nu a fost aplicată în mod corect, deoarece cererea de plată a contribuțiilor pe 2011 adresată membrilor nu a fost însoțită de o previziune privind fluxurile de numerar, așa cum se prevede în acordul de finanțare;

         Alte aspecte legate de gestiune

                  12.

                  ia act de constatarea Curții de Conturi potrivit căreia, la sfârșitul anului 2011, întreprinderea comună nu finalizase încă procedurile interne pentru supravegherea aplicării dispozițiilor referitoare la protecția, utilizarea și diseminarea rezultatelor activității de cercetare;

                  13.

                  reiterează faptul că Curtea de Conturi a sugerat, în Avizul său din 2011 referitor la normele financiare ale întreprinderii comune, modificarea unei serii de aspecte, dar că această procedură nu a fost încă finalizată; salută faptul că întreprinderea comună își va modifica normele financiare în cadrul procedurii de actualizare a regulamentului financiar cadru;

                  14.

                  constată că, în cursul exercițiului 2011, întreprinderea comună a elaborat un plan de asigurare a continuității activității și a înregistrat progrese în oficializarea politicilor privind securitatea în domeniul tehnologiei informației, precum și faptul că au fost definite elementele esențiale ale planului de recuperare în caz de dezastru, dar sunt necesare eforturi suplimentare pentru finalizarea și aprobarea acestuia;

                  15.

                  salută semnarea în februarie 2012 a acordului de găzduire dintre întreprinderea comună și autoritățile belgiene cu privire la spațiile pentru birouri, la privilegii și la imunități, precum și la alte tipuri de sprijin;

         Alte chestiuni

                  16.

                  invită, din nou, Curtea de Conturi să prezinte Parlamentului, într-un termen rezonabil, un raport special privind problemele comune care apar din cauza naturii întreprinderilor comune și care ar trebui tratate de întreprinderile comune împreună cu partenerii lor pentru a asigura valoarea lor adăugată și eficiența realizării programelor demonstrative, de cercetare și de dezvoltare tehnologică ale Uniunii; constată, de asemenea, că raportul ar trebui să includă o evaluare a eficacității în ceea ce privește crearea și structura întreprinderilor comune.

         (1)  JO C 6, 10.1.2013, p. 9.

         (2)  JO L 248, 16.9.2002, p. 1.

         (3)  JO L 298, 26.10.2012, p. 1.

         (4)  JO L 30, 4.2.2008, p. 1.

         (5)  JO L 357, 31.12.2002, p. 72.


title: Decizia (UE) 2015/811 a Băncii Centrale Europene din 27 martie 2015 privind accesul public la documentele Băncii Centrale Europene aflate în posesia autorităților naționale competente (BCE/2015/16)

text:
               23.5.2015

               RO

               Jurnalul Oficial al Uniunii Europene

               L 128/27

         DECIZIA (UE) 2015/811 A BĂNCII CENTRALE EUROPENE
   din 27 martie 2015
   privind accesul public la documentele Băncii Centrale Europene aflate în posesia autorităților naționale competente (BCE/2015/16)
   CONSILIUL GUVERNATORILOR BĂNCII CENTRALE EUROPENE,
   având în vedere Statutul Sistemului European al Băncilor Centrale și al Băncii Centrale Europene, în special articolul 34,
   având în vedere Regulamentul (UE) nr. 1024/2013 al Consiliului din 15 octombrie 2013 de conferire a unor atribuții specifice Băncii Centrale Europene în ceea ce privește politicile legate de supravegherea prudențială a instituțiilor de credit (1), în special articolul 6 alineatul (1) coroborat cu articolul 6 alineatul (7),
   având în vedere propunerea Consiliului de supraveghere și în consultare cu autoritățile naționale competente,
   întrucât:

               (1)

               Regimul accesului public la documentele Băncii Centrale Europene (BCE) este stabilit prin Decizia BCE/2004/3 (2).

               (2)

               Documentele BCE se pot afla în posesia autorităților naționale competente ca urmare a obligațiilor acestora de a asista BCE, de a coopera cu bună credință și de a face schimb de informații cu BCE în baza Regulamentului (UE) nr. 1024/2013. Îndeplinirea atribuțiilor de supraveghere conferite BCE și funcționarea efectivă a Mecanismului unic de supraveghere pot fi îngreunate dacă BCE nu este consultată cu privire la sfera de acoperire a accesului care poate fi acordat cu privire la documentele BCE aflate în posesia autorităților naționale competente sau dacă, în mod alternativ, solicitările de acces la astfel de documente nu sunt transmise BCE. Prin urmare, solicitările de acces la astfel de documente ar trebui transmise BCE sau BCE ar trebui consultată înainte de adoptarea unei decizii cu privire la divulgare,

         ADOPTĂ PREZENTA DECIZIE:
   Articolul 1
   Definiții
   În sensul prezentei decizii:

               1.

               „document” și „document BCE” înseamnă orice conținut, indiferent de suport (scris pe hârtie, stocat în format electronic sau sub formă de înregistrare audio, vizuală sau audiovizuală) elaborat sau deținut de BCE și care se referă la politicile, activitățile sau deciziile prevăzute de Regulamentul (UE) nr. 1024/2013;

               2.

               „autoritate națională competentă” (ANC) are sensul stabilit la articolul 2 punctul (2) din Regulamentul (UE) nr. 1024/2013. Acesta nu aduce atingere mecanismelor existente în temeiul legislației naționale care alocă anumite atribuții de supraveghere unei bănci centrale naționale (BCN) care nu este desemnată drept ANC. În ceea ce privește astfel de mecanisme, o trimitere la o ANC din prezenta decizie se referă și la BCN în ceea ce privește atribuțiile de supraveghere alocate acesteia prin legislația națională.

         Articolul 2
   Documente aflate în posesia ANC
   Atunci când o ANC primește o solicitare privind un document aflat în posesia sa, aceasta consultă BCE cu privire la sfera de aplicare a accesului care urmează a fi acordat, înainte de a adopta o decizie cu privire la divulgare, cu excepția cazului în care este clar că documentul trebuie sau nu trebuie să fie divulgat.
   Alternativ, ANC poate transmite BCE solicitarea respectivă.
   Articolul 3
   Producerea de efecte
   Prezenta decizie produce efecte de la data notificării sale către destinatari.
   Articolul 4
   Destinatari
   Prezenta decizie se adresează ANC.

      Adoptată la Frankfurt pe Main, 27 martie 2015.

            Președintele BCE

         Mario DRAGHI

      (1)  JO L 287, 29.10.2013, p. 63.

      (2)  Decizia BCE/2004/3 din 4 martie 2004 privind accesul public la documentele Băncii Centrale Europene (JO L 80, 18.3.2004, p. 42).


title: Decizia (UE) 2016/618 a Parlamentului European și a Consiliului din 13 aprilie 2016 privind mobilizarea Fondului european de ajustare la globalizare (cerere din partea Suediei – EGF/2015/009 SE/Volvo Trucks)

text:
               21.4.2016

               RO

               Jurnalul Oficial al Uniunii Europene

               L 105/20

         DECIZIA (UE) 2016/618 A PARLAMENTULUI EUROPEAN ȘI A CONSILIULUI
   din 13 aprilie 2016
   privind mobilizarea Fondului european de ajustare la globalizare (cerere din partea Suediei – EGF/2015/009 SE/Volvo Trucks)
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014-2020) și de abrogare a Regulamentului (CE) nr. 1927/2006 (1), în special articolul 15 alineatul (4),
   având în vedere Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (2), în special punctul 13,
   având în vedere propunerea Comisiei Europene,
   întrucât:

               (1)

               Fondul european de ajustare la globalizare (FEG) urmărește să ofere sprijin lucrătorilor concediați și persoanelor care desfășoară o activitate independentă a căror activitate a încetat ca urmare a modificărilor structurale majore intervenite în practicile comerciale mondiale, generate de globalizare, ca urmare a continuării crizei economice și financiare mondiale sau ca urmare a unei noi crize economice și financiare mondiale, precum și să le ofere asistență în vederea reintegrării pe piața muncii.

               (2)

               FEG nu trebuie să depășească o sumă anuală maximă de 150 de milioane EUR (la prețurile din 2011), după cum se prevede la articolul 12 din Regulamentul (UE, Euratom) nr. 1311/2013 al Consiliului (3).

               (3)

               La 16 septembrie 2015, Suedia a prezentat cererea EGF/2015/009 SE/Volvo Trucks pentru o contribuție financiară din FEG, în urma concedierilor care au avut loc în cadrul societății Volvo Trucks (Volvo Group Truck Operation EMEA) și în cadrul a patru furnizori și producători din aval din Suedia. Cererea a fost completată cu informații suplimentare care au fost transmise în conformitate cu articolul 8 alineatul (3) din Regulamentul (UE) nr. 1309/2013. Cererea îndeplinește cerințele necesare pentru acordarea unei contribuții financiare din FEG, astfel cum se prevede la articolul 13 din Regulamentul (UE) nr. 1309/2013.

               (4)

               Prin urmare, FEG ar trebui mobilizat pentru a se furniza o contribuție financiară în valoare de 1 793 710 EUR ca urmare a cererii depuse de Suedia.

               (5)

               În scopul de a reduce la minimum timpul necesar pentru mobilizarea FEG, prezenta decizie ar trebui să se aplice de la data adoptării sale,

         ADOPTĂ PREZENTA DECIZIE:
   Articolul 1
   În cadrul bugetului general al Uniunii Europene pentru exercițiul financiar 2016, se mobilizează din Fondul european de ajustare la globalizare suma de 1 793 710 EUR în credite de angajament și credite de plată.
   Articolul 2
   Prezenta decizie intră în vigoare la data publicării în Jurnalul Oficial al Uniunii Europene. Se aplică de la 13 aprilie 2016.

      Adoptată la Strasbourg, 13 aprilie 2016.

            Pentru Parlamentul European

            Președintele

         M. SCHULZ

            Pentru Consiliu

            Președintele

         J.A. HENNIS-PLASSCHAERT

      (1)  JO L 347, 20.12.2013, p. 855.

      (2)  JO C 373, 20.12.2013, p. 1.

      (3)  Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884).


title: Decizia nr. 234/2008/CE a Parlamentului European și a Consiliului din 11 martie 2008 de instituire a Comitetului consultativ european pentru statistică și de abrogare a Deciziei 91/116/CEE a Consiliului (Text cu relevanță pentru SEE)

text:
               15.3.2008

               RO

               Jurnalul Oficial al Uniunii Europene

               L 73/13

      DECIZIA NR. 234/2008/CE A PARLAMENTULUI EUROPEAN ȘI A CONSILIULUI

   din 11 martie 2008
   de instituire a Comitetului consultativ european pentru statistică și de abrogare a Deciziei 91/116/CEE a Consiliului
   (Text cu relevanță pentru SEE)
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 285,
   având în vedere propunerea Comisiei,
   având în vedere avizul Comitetului Economic și Social European (1),
   după consultarea Comitetului Regiunilor,
   hotărând în conformitate cu procedura prevăzută la articolul 251 din tratat (2),
   întrucât:

               (1)

               În vederea pregătirii și elaborării unei politici comunitare în domeniul informațiilor statistice, este esențială consultarea utilizatorilor și a producătorilor de informații statistice, precum și a respondenților.

               (2)

               În prezent, Comitetul consultativ european pentru informația statistică în domeniile economic și social, instituit prin Decizia 91/116/CEE a Consiliului (3), asistă Consiliul și Comisia în activitatea de coordonare a obiectivelor politicii comunitare în domeniul informațiilor statistice, luând în considerare cerințele utilizatorilor, precum și costurile suportate de furnizorii și producătorii de informații.

               (3)

               Deși Comitetul consultativ european pentru informația statistică în domeniile economic și social s-a dovedit a fi util, schimbările care au avut loc în Comunitate, în special extinderea la 27 de state membre, necesită o revizuire a rolului, a mandatului, a componenței și a procedurilor acestuia. Din motive de claritate, se impune înlocuirea acestui comitet cu un nou comitet consultativ european pentru statistică („comitetul”).

               (4)

               Comitetul ar trebui să contribuie la o cooperare strânsă în cadrul procesului de planificare a programului pentru a îmbunătăți gestionarea sistemului statistic european și pentru a spori calitatea statisticilor comunitare. În acest scop, ar trebui menținută o colaborare strânsă cu Comitetul pentru programele statistice, instituit prin Decizia 89/382/CEE, Euratom a Consiliului (4), și cu Comitetul pentru statistici monetare, financiare și referitoare la balanța de plăți, instituit prin Decizia 91/115/CEE a Consiliului (5).

               (5)

               Ar trebui să se stabilească un echilibru între, pe de o parte, necesitatea de a reduce numărul de membri, astfel încât să se permită comitetului să lucreze eficient într-o Comunitate lărgită, și, pe de altă parte, necesitatea de a permite reprezentarea tuturor părților interesate în statisticile comunitare, astfel cum a solicitat Consiliul în concluziile sale din 8 noiembrie 2005.

               (6)

               Pentru a realiza o evaluare mai bună, pentru a asigura un echilibru între beneficiile și costurile cerințelor statistice ale Comunității și pentru a reajusta și a reduce sarcina legislației statistice comunitare, furnizând astfel un răspuns corespunzător cererii în creștere, comitetul ar trebui să aibă un rol mai activ în activitatea de pregătire și punere în aplicare a programului statistic comunitar.

               (7)

               Comitetul ar trebui să permită centralizarea opiniilor utilizatorilor, ale respondenților, precum și ale producătorilor de informații statistice în legătură cu obiectivele politicii comunitare în domeniul informațiilor statistice.

               (8)

               În consecință, Decizia 91/116/CEE ar trebui să fie abrogată,

         DECID:
   Articolul 1
   Comitetul consultativ european pentru statistică
   (1)   Prin prezenta decizie se instituie Comitetul consultativ european pentru statistică (denumit în continuare „comitetul”).
   (2)   Comitetul asistă Parlamentul European, Consiliul și Comisia, asigurându-se că cerințele utilizatorilor și costurile suportate de furnizorii și producătorii de informații sunt luate în considerare în coordonarea obiectivelor și priorităților strategice ale politicii comunitare în domeniul informațiilor statistice.
   (3)   Această asistență acoperă toate domeniile statistice relevante pentru politica comunitară în domeniul informațiilor statistice.
   Articolul 2
   Atribuții
   (1)   Comisia consultă comitetul într-un stadiu incipient al pregătirii programului statistic comunitar. Comitetul emite un aviz privind, în special, următoarele aspecte:

               (a)

               relevanța programului statistic comunitar pentru cerințele legate de integrarea și dezvoltarea europeană, astfel cum au fost exprimate de instituțiile comunitare, de autoritățile naționale și regionale, de diversele categorii economice și sociale, precum și de mediile științifice;

               (b)

               relevanța programului statistic comunitar pentru activitățile Comunității, luând în considerare evoluțiile economice, sociale și tehnice;

               (c)

               echilibrul, din punct de vedere al priorităților și resurselor, între diferitele domenii ale programului statistic comunitar, programul de lucru statistic anual al Comisiei și fezabilitatea acțiunii de redefinire a priorităților în ceea ce privește activitatea statistică;

               (d)

               caracterul adecvat al resurselor necesare pentru punerea în aplicare a programului statistic comunitar, inclusiv costurile suportate direct atât de Comunitate, cât și de autoritățile naționale, precum și măsura în care volumul, gradul de detaliere și costurile statisticilor comunitare corespund nevoilor utilizatorilor;

               (e)

               costurile legate de furnizarea de informații statistice de către furnizorii de informații și posibilitățile de a reduce obligațiile respondenților, o atenție deosebită acordându-se obligațiilor impuse întreprinderilor mici și mijlocii.

         (2)   De asemenea, comitetul atrage atenția Comisiei asupra domeniilor pentru care ar trebui să se dezvolte noi activități statistice și oferă consultanță Comisiei cu privire la mijloacele prin care se poate spori relevanța statisticilor comunitare pentru utilizatori, luând în considerare costurile suportate de furnizorii și producătorii de informații.
   Articolul 3
   Relațiile cu instituțiile comunitare și cu alte organisme
   (1)   La solicitarea Parlamentului European, a Consiliului și a Comisiei, comitetul emite un aviz privind aspectele legate de cerințele utilizatorilor și de costurile suportate de furnizorii de informații, în ceea ce privește dezvoltarea politicii comunitare în domeniul informațiilor statistice, prioritățile programului statistic comunitar, evaluarea statisticilor existente, calitatea datelor și politica de diseminare.
   (2)   Comitetul emite avize și prezintă rapoarte Parlamentului European, Consiliului și Comisiei privind cerințele utilizatorilor și costurile suportate de furnizorii de date pentru producerea și diseminarea statisticilor comunitare ori de câte ori consideră acest lucru necesar pentru îndeplinirea misiunii sale.
   Comisia prezintă anual un raport cu privire la modul în care a ținut seama de avizele comitetului.
   (3)   În vederea îndeplinirii atribuțiilor sale, comitetul cooperează cu Comitetul pentru programele statistice și cu Comitetul pentru statistici monetare, financiare și referitoare la balanța de plăți. Comitetul informează în mod periodic cele două comitete cu privire la avizele sale referitoare la atribuțiile prevăzute la articolul 2 și transmite acestora avizele și rapoartele menționate la alineatele (1) și (2) din prezentul articol.
   (4)   Comitetul stabilește relații cu consiliile naționale ale utilizatorilor de statistici.
   Articolul 4
   Componența și procedura de numire
   (1)   Comitetul este format din 24 de membri, după cum urmează:

               (a)

               doisprezece membri ai comitetului sunt numiți de Comisie, după consultarea Parlamentului European și a Consiliului. Aceștia își desfășoară activitatea în mod independent. În vederea desemnării celor doisprezece membri, fiecare stat membru transmite Comisiei o listă cu trei candidați care posedă o calificare superioară în domeniul statisticii. Comisia face eforturi să garanteze că selecția celor doisprezece membri ai comitetului asigură o reprezentare echitabilă a utilizatorilor, a respondenților și a altor părți interesate din sectorul statisticilor comunitare (inclusiv comunitatea științifică, partenerii sociali și societatea civilă). Cei doisprezece membri își îndeplinesc atribuțiile în nume personal;

               (b)

               unsprezece membri sunt numiți direct de instituțiile și organismele din care aceștia fac parte, după cum urmează:

                           (i)

                           un membru reprezentând Parlamentul European;

                           (ii)

                           un membru reprezentând Consiliul;

                           (iii)

                           un membru reprezentând Comitetul Economic și Social European;

                           (iv)

                           un membru reprezentând Comitetul Regiunilor;

                           (v)

                           un membru reprezentând Banca Centrală Europeană;

                           (vi)

                           doi membri reprezentând Comitetul pentru programele statistice;

                           (vii)

                           un membru reprezentând Confederația întreprinderilor europene (BUSINESSEUROPE);

                           (viii)

                           un membru reprezentând Confederația europeană a sindicatelor;

                           (ix)

                           un membru reprezentând Asociația europeană a întreprinderilor meșteșugărești, mici și mijlocii;

                           (x)

                           Autoritatea Europeană pentru Protecția Datelor.

               (c)

               directorul general al Eurostat este membru din oficiu, fără drept de vot, al comitetului.

         (2)   Lista membrilor comitetului se publică în Jurnalul Oficial al Uniunii Europene, seria C.
   Articolul 5
   Durata mandatului
   (1)   Membrii comitetului sunt numiți pentru un mandat de cinci ani, reînnoibil o singură dată. La expirarea mandatului, membrii rămân în funcție până când sunt înlocuiți sau până când mandatul lor este reînnoit.
   (2)   Dacă un membru demisionează înainte de expirarea mandatului, acesta este înlocuit, pentru restul mandatului, de un membru numit în conformitate cu articolul 4.
   Articolul 6
   Structură și funcționare
   (1)   Comitetul își alege președintele din rândul membrilor numiți de Comisie. Președintele este numit pentru un mandat de cinci ani, reînnoibil o singură dată.
   (2)   Președintele convoacă comitetul cel puțin o dată pe an, fie la inițiativa sa, fie la cererea a cel puțin o treime din membri.
   (3)   Pentru a pregăti avizele privind chestiuni statistice cu un grad ridicat de complexitate, comitetul poate constitui, cu acordul Comisiei, grupuri de lucru temporare prezidate de un membru al comitetului. Componența fiecărui grup de lucru este echilibrată din punctul de vedere al experienței profesionale și al originii geografice a experților din care este alcătuit. Președinții grupurilor de lucru prezintă rezultatele lucrărilor sub forma unui raport, în cadrul unei reuniuni a comitetului.
   (4)   În îndeplinirea atribuțiilor sale, comitetul poate solicita realizarea de studii și poate organiza seminarii.
   (5)   Reprezentanții oricărui serviciu interesat al Comisiei pot participa la reuniunile comitetului și ale grupurilor de lucru, în calitate de observatori.
   Președintele poate autoriza și alți observatori să participe la reuniunile comitetului.
   (6)   Comisia asigură serviciile de secretariat necesare comitetului și grupurilor de lucru.
   (7)   Cheltuielile comitetului sunt incluse în estimările bugetare ale Comisiei.
   Articolul 7
   Procesul decizional
   Normele referitoare la procedura de adoptare a deciziilor de către comitet sunt prevăzute în regulamentul său de procedură.
   Articolul 8
   Confidențialitate
   Fără a aduce atingere articolului 287 din tratat, membrii comitetului au obligația de a nu divulga informațiile de care au luat cunoștință în timpul lucrărilor comitetului sau ale grupurilor de lucru, în cazul în care sunt informați de Comisie că astfel de informații au, în mod justificat, un caracter confidențial sau în cazul în care furnizarea unui răspuns în legătură cu avizul solicitat sau cu problema supusă atenției ar conduce la divulgarea unor astfel de informații confidențiale.
   Articolul 9
   Regulamentul de procedură
   După consultarea Comisiei, comitetul își adoptă regulamentul de procedură. Regulamentul de procedură se transmite, spre informare, Parlamentului European și Consiliului.
   Articolul 10
   Abrogare
   Decizia 91/116/CEE se abrogă.
   Articolul 11
   Intrarea în vigoare
   Prezenta decizie intră în vigoare la 15 iunie 2008.

      Adoptată la Strasburg, 11 martie 2008.

            Pentru Parlamentul European

            Președintele

         H.-G. PÖTTERING

            Pentru Consiliu

            Președintele

         J. LENARČIČ

      (1)  JO C 97, 28.4.2007, p. 1.

      (2)  Avizul Parlamentului European din 24 octombrie 2007 (nepublicat încă în Jurnalul Oficial) și Decizia Consiliului din 14 februarie 2008.

      (3)  JO L 59, 6.3.1991, p. 21. Decizie modificată prin Decizia 97/255/CE (JO L 102, 19.4.1997, p. 32).

      (4)  JO L 181, 28.6.1989, p. 47.

      (5)  JO L 59, 6.3.1991, p. 19. Decizie înlocuită prin Decizia 2006/856/CE (JO L 332, 30.11.2006, p. 21).


title: 2012/306/UE: Decizia Consiliului din 12 iunie 2012 privind încheierea Protocolului privind stabilirea posibilităților de pescuit și a contribuției financiare prevăzute de Acordul de parteneriat în domeniul pescuitului dintre Comunitatea Europeană și Republica Mozambic

text:
               14.6.2012

               RO

               Jurnalul Oficial al Uniunii Europene

               L 153/3

         DECIZIA CONSILIULUI
   din 12 iunie 2012
   privind încheierea Protocolului privind stabilirea posibilităților de pescuit și a contribuției financiare prevăzute de Acordul de parteneriat în domeniul pescuitului dintre Comunitatea Europeană și Republica Mozambic
   (2012/306/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 43 alineatul (2), coroborat cu articolul 218 alineatul (6) litera (a),
   având în vedere propunerea Comisiei Europene,
   având în vedere aprobarea Parlamentului European,
   întrucât:

               (1)

               La 22 noiembrie 2007, Consiliul a adoptat Regulamentul (CE) nr. 1446/2007 privind încheierea Acordului de parteneriat în domeniul pescuitului dintre Comunitatea Europeană și Republica Mozambic (1) („acordul”). La acord a fost anexat un protocol de stabilire a posibilităților de pescuit și a contribuției financiare prevăzute de acordul respectiv (2). Protocolul menționat a expirat la 31 decembrie 2011.

               (2)

               Uniunea Europeană a negociat cu Republica Mozambic un nou protocol privind stabilirea posibilităților de pescuit și a contribuției financiare prevăzute de Acordul de parteneriat în domeniul pescuitului dintre Comunitatea Europeană și Republica Mozambic („protocolul”), care oferă navelor din UE posibilitatea de a pescui în apele asupra cărora Mozambic deține suveranitatea sau jurisdicția în domeniul pescuitului.

               (3)

               Ca urmare a negocierilor menționate, protocolul a fost parafat la 2 iunie 2011.

               (4)

               În conformitate cu Decizia 2012/91/UE a Consiliului (3), protocolul a fost semnat și se aplică cu titlu provizoriu.

               (5)

               Protocolul ar trebui să fie încheiat,

         ADOPTĂ PREZENTA DECIZIE:
   Articolul 1
   Prin prezenta se aprobă, în numele Uniunii, Protocolul privind stabilirea posibilităților de pescuit și a contribuției financiare prevăzute de Acordul de parteneriat în domeniul pescuitului dintre Comunitatea Europeană și Republica Mozambic (4).
   Articolul 2
   Președintele Consiliului desemnează persoana sau persoanele împuternicite să efectueze, în numele Uniunii, notificarea prevăzută la articolul 16 din protocol, prin care se exprimă consimțământul Uniunii de a-și asuma obligații în temeiul protocolului (5).
   Articolul 3
   Prezenta decizie intră în vigoare la data adoptării.

      Adoptată la Luxemburg, 12 iunie 2012.

            Pentru Consiliu

            Președintele

         M. GJERSKOV

      (1)  JO L 331, 17.12.2007, p. 1.

      (2)  JO L 331, 17.12.2007, p. 39.

      (3)  JO L 46, 17.2.2012, p. 3.

      (4)  Protocolul a fost publicat în JO L 46, 17.2.2012, p. 4, împreună cu decizia privind semnarea sa.

      (5)  Data intrării în vigoare a protocolului se va publica de către Secretariatul General al Consiliului în Jurnalul Oficial al Uniunii Europene.


title: 2014/697/UE: Decizia Parlamentului European și a Consiliului din 25 septembrie 2014 privind mobilizarea Fondului european de ajustare la globalizare, în conformitate cu punctul 13 din Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (EGF/2014/000 TA 2014 – Asistență tehnică la inițiativa Comisiei)

text:
               8.10.2014

               RO

               Jurnalul Oficial al Uniunii Europene

               L 292/14

         DECIZIA PARLAMENTULUI EUROPEAN ȘI A CONSILIULUI
   din 25 septembrie 2014
   privind mobilizarea Fondului european de ajustare la globalizare, în conformitate cu punctul 13 din Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (EGF/2014/000 TA 2014 – Asistență tehnică la inițiativa Comisiei)

      (2014/697/UE)

   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014-2020) și de abrogare a Regulamentului (CE) nr. 1927/2006 (1), în special articolul 11 alineatul (2),
   având în vedere Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (2), în special articolul 12,
   având în vedere Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (3), în special punctul 13,
   având în vedere propunerea Comisiei Europene,
   întrucât:

               (1)

               Fondul european de ajustare la globalizare (FEG) a fost creat pentru a oferi sprijin lucrătorilor concediați și persoanelor care desfășoară o activitate independentă a căror activitate a încetat ca urmare a schimbărilor structurale majore intervenite în practicile comerciale internaționale, generate de globalizare, ca urmare a continuării crizei financiare și economice mondiale care a făcut obiectul Regulamentului (CE) nr. 546/2009 al Parlamentului European și al Consiliului (4) sau ca urmare a unei noi crize financiare și economice mondiale, precum și pentru a le acorda asistență în procesul de reintegrare pe piața muncii.

               (2)

               FEG nu depășește o sumă anuală maximă de 150 de milioane EUR (la prețurile din 2011), după cum se prevede la articolul 12 din Regulamentul (UE, Euratom) nr. 1311/2013 al Consiliului.

               (3)

               Regulamentul (UE) nr. 1309/2013 prevede că, la inițiativa Comisiei, un maxim de 0,5 % din valoarea anuală maximă a FEG se poate utiliza în fiecare an pentru asistența tehnică. Prin urmare, Comisia propune mobilizarea unei sume de 330 000 EUR.

               (4)

               Prin urmare, FEG ar trebui mobilizat pentru a asigura asistență tehnică, la inițiativa Comisiei,

         ADOPTĂ PREZENTA DECIZIE:
   Articolul 1
   În cadrul bugetului general al Uniunii Europene aferent exercițiului financiar 2014, se mobilizează din Fondul european de ajustare la globalizare suma de 330 000 EUR în credite de angajament și credite de plată.
   Articolul 2
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 25 septembrie 2014.

            Pentru Parlamentul European

            Președintele

         M. SCHULZ

            Pentru Consiliu

            Președintele

         S. GOZI

      (1)  JO L 347, 20.12.2013, p. 855.

      (2)  JO L 347, 20.12.2013, p. 884.

      (3)  JO C 373, 20.12.2013, p. 1.

      (4)  Regulamentul (CE) nr. 546/2009 al Parlamentului European și al Consiliului din 18 iunie 2009 de modificare a Regulamentului (CE) nr. 1927/2006 privind crearea Fondului european de ajustare la globalizare (JO L 167, 29.6.2009, p. 26).


               9.8.2016

               RO

               Jurnalul Oficial al Uniunii Europene

               C 289/101

         P8_TA(2014)0067
   Decizia de a nu formula obiecțiuni la un act delegat: sistemul provizoriu de tranșe ale contribuțiilor pentru acoperirea cheltuielilor administrative ale comitetului unic de rezoluție în cursul perioadei provizorii
   Decizia Parlamentului European din 27 noiembrie 2014 de a nu formula obiecțiuni la regulamentul delegat al Comisiei din 8 octombrie 2014 privind sistemul provizoriu de tranșe ale contribuțiilor pentru acoperirea cheltuielilor administrative ale comitetului unic de rezoluție în cursul perioadei provizorii (C(2014)7164 – 2014/2882(DEA))
   (2016/C 289/19)

      Parlamentul European,

               —

               având în vedere Regulamentul delegat al Comisiei din 8 octombrie 2014 (C(2014)7164),

               —

               având în vedere scrisoarea Comisiei din 23 octombrie 2014 prin care aceasta îi solicită să declare că nu va formula obiecțiuni la Regulamentul delegat,

               —

               având în vedere scrisoarea din 4 noiembrie 2014 a Comisiei pentru afaceri economice și monetare adresată președintelui Conferinței președinților de comisie,

               —

               având în vedere articolul 290 din Tratatul privind funcționarea Uniunii Europene,

               —

               având în vedere Regulamentul (UE) nr. 806/2014 al Parlamentului European și al Consiliului din 15 iulie 2014 de stabilire a unor norme uniforme și a unei proceduri uniforme de rezoluție a instituțiilor de credit și a anumitor firme de investiții în cadrul unui mecanism unic de rezoluție și al unui fond unic de rezoluție și de modificare a Regulamentului (UE) nr. 1093/2010 (1), în special articolul 65 alineatul (5) literele (a)-(c),

               —

               având în vedere recomandarea de decizie prezentată de Comisia pentru afaceri economice și monetare,

               —

               având în vedere articolul 105 alineatul (6) din Regulamentul său de procedură,

               A.

               întrucât articolul 42 din Regulamentul (UE) nr. 806/2014 (Regulamentul MUR) prevede înființarea Comitetului unic de rezoluție (Comitetul) de la 19 august 2014 sub forma unei agenții a Uniunii Europene;

               B.

               întrucât articolul 98 din Regulamentul MUR prevede că Comitetul va fi deplin operațional începând de la 1 ianuarie 2015;

               C.

               întrucât Comitetul va avea propriul buget autonom, separat de bugetul Uniunii și finanțat prin contribuții ale sectorului bancar, contribuțiile pentru cheltuielile administrative ale Comitetului fiind asigurate de instituțiile de credit, de întreprinderile-mamă, de firme de investiții și de instituții financiare ce intră în domeniul de aplicare a Regulamentului MUR;

               D.

               întrucât articolul 65 alineatul (5) din Regulamentul MUR împuternicește Comisia să adopte acte delegate referitor la contribuții pentru a determina tipul acestora și modul lor de calculare, îndeosebi pentru contribuțiile anuale necesare pentru acoperirea cheltuielilor administrative ale Comitetului înainte ca acesta să devină pe deplin operațional;

               E.

               întrucât Comisia a adoptat la 8 octombrie 2014, conform împuternicirii primite, regulamentul delegat privind sistemul provizoriu de tranșe ale contribuțiilor pentru acoperirea cheltuielilor administrative ale comitetului unic de rezoluție în cursul perioadei provizorii;

               F.

               întrucât regulamentul delegat ar putea intra în vigoare la sfârșitul perioadei de examinare rezervate Parlamentului și Consiliului numai în cazul în care nu a fost formulată nicio obiecțiune de către Parlament sau de către Consiliu sau dacă, înainte de expirarea respectivei perioade, Parlamentul și Consiliul au informat Comisia că nu vor formula obiecțiuni; întrucât perioada de examinare a fost stabilită, conform articolului 93 alineatul (6) din Regulamentul MUR, la trei luni de la data notificării, respectiv până la 8 ianuarie 2015, putând fi prelungită pentru încă trei luni;

               G.

               întrucât, pentru a se asigura corecta funcționare a Comitetului până la 1 ianuarie 2015, este necesar ca dispozițiile privind finanțarea sa să fie cât mai repede puse în aplicare, până cel târziu la 1 ianuarie 2015, permițându-se astfel acoperirea primelor cheltuieli administrative (remunerarea personalului, infrastructura, cheltuielile administrative și operative) din propriul buget;

               H.

               întrucât regulamentul delegat susmenționat ar trebui, prin urmare, să intre în vigoare încă în 2014, anterior expirării perioadei de examinare menționate la considerentul F,

               1.

               declară că nu formulează obiecțiuni la Regulamentul delegat;

               2.

               încredințează Președintelui sarcina de a transmite prezenta decizie Consiliului și Comisiei.

      (1)  JO L 225, 30.7.2014, p. 1.


title: 2012/595/UE: Decizia Parlamentului European din 10 mai 2012 privind închiderea conturilor Eurojust pentru exercițiul financiar 2010

text:
               17.10.2012

               RO

               Jurnalul Oficial al Uniunii Europene

               L 286/275

         DECIZIA PARLAMENTULUI EUROPEAN
   din 10 mai 2012
   privind închiderea conturilor Eurojust pentru exercițiul financiar 2010
   (2012/595/UE)
   PARLAMENTUL EUROPEAN,

               —

               având în vedere conturile anuale ale Eurojust pentru exercițiul financiar 2010,

               —

               având în vedere Raportul Curții de Conturi privind conturile anuale ale Eurojust pentru exercițiul financiar 2010, însoțit de răspunsurile Eurojust (1),

               —

               având în vedere Recomandarea Consiliului din 21 februarie 2012 (06083/2012 – C7-0051/2012),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Decizia 2002/187/JAI a Consiliului din 28 februarie 2002 de instituire a Eurojust în scopul consolidării luptei împotriva formelor grave de criminalitate (3), în special articolul 36,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru libertăți civile, justiție și afaceri interne (A7-0128/2012),

               1.

               aprobă închiderea conturilor Eurojust pentru exercițiul financiar 2010;

               2.

               încredințează Președintelui sarcina de a transmite prezenta decizie directorului administrativ al Eurojust, Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 366, 15.12.2011, p. 140.

      (2)  JO L 248, 16.9.2002, p. 1.

      (3)  JO L 63, 6.3.2002, p. 1.

      (4)  JO L 357, 31.12.2002, p. 72.


title: 2013/670/UE: Decizia Consiliului din 15 noiembrie 2013 de numire a unui membru german și a unui supleant german în cadrul Comitetului Regiunilor

text:
               21.11.2013

               RO

               Jurnalul Oficial al Uniunii Europene

               L 312/47

      DECIZIA CONSILIULUI

   din 15 noiembrie 2013
   de numire a unui membru german și a unui supleant german în cadrul Comitetului Regiunilor
   (2013/670/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 305,
   având în vedere propunerea guvernului german,
   întrucât:

               (1)

               La 22 decembrie 2009 și la 18 ianuarie 2010, Consiliul a adoptat Deciziile 2009/1014/UE (1) și 2010/29/UE (2) de numire a membrilor și a supleanților în cadrul Comitetului Regiunilor pentru perioada 26 ianuarie 2010-25 ianuarie 2015.

               (2)

               Un loc de membru în cadrul Comitetului Regiunilor a devenit vacant ca urmare a încheierii mandatului doamnei Martina KROGMANN.

               (3)

               Un loc de supleant va deveni vacant ca urmare a încheierii mandatului domnului Wilhelm HOGREFE,

         ADOPTĂ PREZENTA DECIZIE:
   Articolul 1
   Se numesc în cadrul Comitetului Regiunilor pentru durata rămasă a mandatului, respectiv până la 25 ianuarie 2015:

               (a)

               în calitate de membru:

                           —

                           doamna Birgit HONÉ, Staatssekretärin;

                     și

               (b)

               în calitate de supleant:

                           —

                           domnul Sven AMBROSY, Landrat des Kreises Friesland.

         Articolul 2
   Prezenta decizie intră în vigoare la data adoptării.

      Adoptată la Bruxelles, 15 noiembrie 2013.

            Pentru Consiliu

            Președintele

         R. ŠADŽIUS

      (1)  JO L 348, 29.12.2009, p. 22.

      (2)  JO L 12, 19.1.2010, p. 11.


title: 2007/714/CE: Decizia Consiliului din 30 octombrie 2007 de numire a unui membru italian și a unui membru supleant italian în cadrul Comitetului Regiunilor

text:
               7.11.2007

               RO

               Jurnalul Oficial al Uniunii Europene

               L 289/12

      DECIZIA CONSILIULUI

   din 30 octombrie 2007
   de numire a unui membru italian și a unui membru supleant italian în cadrul Comitetului Regiunilor
   (2007/714/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 263,
   având în vedere propunerea Guvernului italian,
   întrucât:

               (1)

               La 24 ianuarie 2006, Consiliul a adoptat Decizia 2006/116/CE privind numirea membrilor și a membrilor supleanți ai Comitetului Regiunilor pentru perioada 26 ianuarie 2006-25 ianuarie 2010 (1).

               (2)

               Un loc de membru în cadrul Comitetului Regiunilor a devenit vacant ca urmare a încheierii mandatului doamnei SCAGNI și un loc de membru supleant a devenit vacant ca urmare a încheierii mandatului domnului TECCE.

         DECIDE:
   Articolul 1
   Următoarele persoane sunt numite în cadrul Comitetului Regiunilor pentru durata restantă a mandatului, și anume până la 25 ianuarie 2010:

               (a)

               în calitate de membru:

                           —

                           doamna Marta VINCENZI, sindaco del comune di Genova;

               (b)

               în calitate de membru supleant:

                           —

                           domnul Paolo CARRAZZA, consigliere comunale del comune di Roma.

         Articolul 2
   Prezenta decizie intră în vigoare la data adoptării.

      Adoptată la Luxemburg, 30 octombrie 2007.

            Pentru Consiliu

            Președintele

         F. NUNES CORREIA

      (1)  JO L 56, 25.2.2006, p. 75.


title: Decizia (UE, Euratom) 2015/1568 a reprezentanților guvernelor statelor membre din 16 septembrie 2015 privind numirea unui judecător în cadrul Tribunalului

text:
               22.9.2015

               RO

               Jurnalul Oficial al Uniunii Europene

               L 245/4

         DECIZIA (UE, EURATOM) 2015/1568 A REPREZENTANȚILOR GUVERNELOR STATELOR MEMBRE
   din 16 septembrie 2015
   privind numirea unui judecător în cadrul Tribunalului
   REPREZENTANȚII GUVERNELOR STATELOR MEMBRE ALE UNIUNII EUROPENE,
   având în vedere Tratatul privind Uniunea Europeană, în special articolul 19,
   având în vedere Tratatul privind funcționarea Uniunii Europene, în special articolele 254 și 255,
   având în vedere Tratatul de instituire a Comunității Europene a Energiei Atomice, în special articolul 106a alineatul (1),
   întrucât:

               (1)

               În temeiul articolelor 5 și 7 din Protocolul nr. 3 privind statutul Curții de Justiție a Uniunii Europene și ca urmare a demisiei dlui Nicholas James FORWOOD, cu efect de la 1 octombrie 2015, este necesar să se procedeze la numirea unui judecător în cadrul Tribunalului pentru durata rămasă a mandatului dlui Nicholas James FORWOOD, și anume până la 31 august 2019.

               (2)

               Pentru postul care a devenit vacant, a fost propusă candidatura dlui Ian Stewart FORRESTER.

               (3)

               Comitetul instituit în temeiul articolului 255 din Tratatul privind funcționarea Uniunii Europene a emis un aviz cu privire la capacitatea dlui Ian Stewart FORRESTER de a exercita funcția de judecător în cadrul Tribunalului,

         ADOPTĂ PREZENTA DECIZIE:
   Articolul 1
   Dl Ian Stewart FORRESTER este numit judecător în cadrul Tribunalului pentru perioada cuprinsă între 1 octombrie 2015 și 31 august 2019.
   Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles, 16 septembrie 2015.

            Președintele

         C. BRAUN


title: 2009/656/CE: Decizia Parlamentului European din 23 aprilie 2009 privind închiderea conturilor Centrului European pentru Dezvoltarea Formării Profesionale pentru exercițiul financiar 2007

text:
               26.9.2009

               RO

               Jurnalul Oficial al Uniunii Europene

               L 255/144

      DECIZIA PARLAMENTULUI EUROPEAN

   din 23 aprilie 2009
   privind închiderea conturilor Centrului European pentru Dezvoltarea Formării Profesionale pentru exercițiul financiar 2007
   (2009/656/CE)
   PARLAMENTUL EUROPEAN,

               —

               având în vedere conturile anuale finale ale Centrului European pentru Dezvoltarea Formării Profesionale pentru exercițiul financiar 2007 (1),

               —

               având în vedere raportul Curții de Conturi privind conturile anuale finale ale Centrului European pentru Dezvoltarea Formării Profesionale pentru exercițiul financiar 2007, însoțit de răspunsurile centrului (2),

               —

               având în vedere Recomandarea Consiliului din 10 februarie 2009 (5588/2009 – C6-0060/2009),

               —

               având în vedere Tratatul CE, în special articolul 276,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (3), în special articolul 185,

               —

               având în vedere Regulamentul (CEE) nr. 337/75 al Consiliului din 10 februarie 1975 privind înființarea Centrului European pentru Dezvoltarea Formării Profesionale (4), în special articolul 12a,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 (5), în special articolul 94,

               —

               având în vedere articolul 71 și anexa V la Regulamentul său de procedură,

               —

               având în vedere raportul Comisiei pentru control bugetar (A6-0177/2009),

               1.

               ia act de conturile anuale finale ale Centrului European pentru Dezvoltarea Formării Profesionale, astfel cum sunt anexate la raportul Curții de Conturi;

               2.

               aprobă închiderea conturilor Centrului European pentru Dezvoltarea Formării Profesionale pentru exercițiul financiar 2007;

               3.

               încredințează Președintelui sarcina de a transmite prezenta decizie directorului Centrului European pentru Dezvoltarea Formării Profesionale, Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

            Preşedintele

         Hans-Gert PÖTTERING

            Secretarul General

         Klaus WELLE

      (1)  JO C 278, 31.10.2008, p. 45.

      (2)  JO C 311, 5.12.2008, p. 130.

      (3)  JO L 248, 16.9.2002, p. 1.

      (4)  JO L 39, 13.2.1975, p. 1.

      (5)  JO L 357, 31.12.2002, p. 72.


title: Decizia Consiliului din 25 ianuarie 1999 privind auditorii externi ai băncilor centrale naționale

text:
Anunţ juridic important

|

31999D0070

Official Journal L 022 , 29/01/1999 P. 0069 - 0070 Ediţie specială în limba cehă Chapter 01 Volume 03 P. 65  - 66 Ediţie specială în limba estonă Chapter 01 Volume 03 P. 65  - 66 Ediţie specială în limba maghiară Chapter 01 Volume 03 P. 65  - 66 Ediţie specială în limba lituaniană Chapter 01 Volume 03 P. 65  - 66 Ediţie specială în limba letonă Chapter 01 Volume 03 P. 65  - 66 Ediţie specială în limba malteză Chapter 01 Volume 03 P. 65  - 66 Ediţie specială în limba polonă Chapter 01 Volume 03 P. 65  - 66 Ediţie specială în limba slovacă Chapter 01 Volume 03 P. 65  - 66 Ediţie specială în limba slovenă Chapter 01 Volume 03 P. 65  - 66

		19990125Decizia Consiliuluidin 25 ianuarie 1999privind auditorii externi ai băncilor centrale naționale(1999/70/CE)CONSILIUL UNIUNII EUROPENE,având în vedere Protocolul privind Statutul Sistemului European al Băncilor Centrale și al Băncii Centrale Europene și, în special, articolul 27.1 al acestuia,având în vedere Recomandarea Băncii Centrale Europene (denumită în continuare "BCE") din 12 noiembrie 1998 [1],întrucât conturile BCE și ale băncilor centrale naționale (denumite în continuare "BCN") urmează să fie auditate de auditori externi independenți recomandați de Consiliul Guvernatorilor BCE și aprobați de Consiliu;întrucât BCE a recomandat renumirea auditorilor externi curenți numiți de către fiecare BCN participantă, sub rezerva unei eventuale decizii ulterioare,DECIDE:Articolul 1(1) KPMG Réviseurs d'Enterprises s.c., Antwerp, și Deloitte Touche Tohmatsu s.c., Bruxelles, sunt aprobați ca auditori externi ai Banque Nationale de Belgique/Nationale Bank van België.(2) KPMG Deutsche Treuhandgesellschaft AG și PwC Deutsche Revision AG sunt aprobați ca auditori externi ai Deutsche Bundesbank.(3) Coopers & Lybrand, aparținând firmei internaționale PricewaterhouseCoopers, este aprobată ca auditor extern al Banco de España.(4) Mazars & Guérard, Paris, și Deloitte Touche Tohmatsu-Audit, Neuilly, sunt aprobați ca auditori externi ai Banque de France.(5) PricewaterhouseCoopers, Dublin, este aprobată ca auditor extern al Central Bank of Ireland.(6) Reconta Ernst & Young, s.p.a. (Società per Azioni), Roma, este aprobată ca auditor extern al Banca d'Italia.(7) PricewaterhouseCoopers S.A.R.L., Réviseur d'Entreprises, Luxemburg, este aprobată ca auditor extern al Banque centrale du Luxemburg.(8) Prof. Dr. J.A. van Manen RA (Registered Accountant), numit cu titlu personal și partener al cabinetului de audit PricewaterhouseCoopers, este aprobat ca auditor extern al De Nederlandsche Bank.(9) Prof. DDr Kurt Neuner, Dr. Pipin Henzl, Dr. Peter Wolf, Mag. Christian Hofer, Dkfm. Dr. Peter Christian Gormazs și Dkfm. Leopold Wundsam, experți contabili autorizați, sunt aprobați ca auditori externi ai Österreichische Nationalbank.(10) PricewaterhouseCoopers-Auditores e Consultores Lda. este aprobată ca auditor extern al Banco de Portugal.(11) Arthur Andersen Oy este aprobat ca auditor extern al Suomen Pankki.Articolul 2Prezenta decizie se notifică BCE.Articolul 3Prezenta decizie se publică în Jurnalul Oficial al Comunităților Europene.Adoptată la Bruxelles, 25 ianuarie 1999.Pentru ConsiliuPreședinteleJ. Fischer[1] JO C 411, 31.12.1998, p. 11.--------------------------------------------------


title: Decizia (UE) 2017/232 a Consiliului din 7 februarie 2017 privind încheierea, în numele Uniunii Europene, a Acordului dintre Uniunea Europeană și Republica Kiribati privind exonerarea de obligația de a deține viză de scurtă ședere

text:
               11.2.2017

               RO

               Jurnalul Oficial al Uniunii Europene

               L 36/1

         DECIZIA (UE) 2017/232 A CONSILIULUI
   din 7 februarie 2017
   privind încheierea, în numele Uniunii Europene, a Acordului dintre Uniunea Europeană și Republica Kiribati privind exonerarea de obligația de a deține viză de scurtă ședere
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 77 alineatul (2) litera (a), coroborat cu articolul 218 alineatul (6) al doilea paragraf litera (a) punctul (v),
   având în vedere propunerea Comisiei Europene,
   având în vedere aprobarea Parlamentului European (1),
   întrucât:

               (1)

               Comisia a negociat, în numele Uniunii Europene, un acord cu Republica Kiribati privind exonerarea de la obligația de a deține viză de scurtă ședere (denumit în continuare „acordul”).

               (2)

               În conformitate cu Decizia (UE) 2016/1197 a Consiliului (2), acordul a fost semnat și se aplică cu titlu provizoriu de la 24 iunie 2016.

               (3)

               Acordul instituie un Comitet mixt de experți de gestionare a acordului. Uniunea este reprezentată în cadrul respectivului Comitet mixt de către Comisie, care ar trebui să fie asistată de reprezentanți ai statelor membre.

               (4)

               Prezenta decizie constituie o dezvoltare a dispozițiilor acquis-ului Schengen la care Regatul Unit nu participă, în conformitate cu Decizia 2000/365/CE a Consiliului (3); prin urmare, Regatul Unit nu participă la adoptarea prezentei decizii, nu îi revin obligații în temeiul acesteia și aceasta nu i se aplică.

               (5)

               Prezenta decizie constituie o dezvoltare a dispozițiilor acquis-ului Schengen la care Irlanda nu participă, în conformitate cu Decizia 2002/192/CE a Consiliului (4); prin urmare, Irlanda nu participă la adoptarea prezentei decizii, nu îi revin obligații în temeiul acesteia și aceasta nu i se aplică.

               (6)

               Acordul ar trebui să fie aprobat,

         ADOPTĂ PREZENTA DECIZIE:
   Articolul 1
   Prin prezenta decizie se aprobă, în numele Uniunii, Acordul dintre Uniunea Europeană și Republica Kiribati privind exonerarea de obligația de a deține viză de scurtă ședere.
   Articolul 2
   Președintele Consiliului procedează, în numele Uniunii, la notificarea prevăzută la articolul 8 alineatul (1) din acord (5).
   Articolul 3
   Comisia, asistată de reprezentanți ai statelor membre, reprezintă Uniunea în cadrul Comitetului mixt de experți instituit în temeiul articolului 6 din acord.
   Articolul 4
   Prezenta decizie intră în vigoare la data adoptării.

      Adoptată la Bruxelles, 7 februarie 2017.

            Pentru Consiliu

            Președintele

         L. GRECH

      (1)  Aprobarea din 1 decembrie 2016.

      (2)  Decizia (UE) 2016/1197 a Consiliului din 26 octombrie 2015 privind semnarea, în numele Uniunii Europene, și aplicarea cu titlu provizoriu a Acordului între Uniunea Europeană și Republica Kiribati privind exonerarea de obligația de a deține viză de scurtă ședere (JO L 198, 23.7.2016, p. 1).

      (3)  Decizia 2000/365/CE a Consiliului din 29 mai 2000 privind solicitarea Regatului Unit al Marii Britanii și Irlandei de Nord de a participa la unele dintre dispozițiile acquis-ului Schengen (JO L 131, 1.6.2000, p. 43).

      (4)  Decizia 2002/192/CE a Consiliului din 28 februarie 2002 privind solicitarea Irlandei de a participa la unele dintre dispozițiile acquis-ului Schengen (JO L 64, 7.3.2002, p. 20).

      (5)  Data intrării în vigoare a acordului se va publica în Jurnalul Oficial al Uniunii Europene de către Secretariatul General al Consiliului.


title: 2014/173/PESC: Decizia BiH/21/2014 a Comitetului politic și de securitate din 18 martie 2014 privind numirea comandantului de operație UE pentru operația militară a Uniunii Europene în Bosnia și Herțegovina și de abrogare a Deciziei BiH/17/2011

text:
               29.3.2014

               RO

               Jurnalul Oficial al Uniunii Europene

               L 95/29

         DECIZIA BiH/21/2014 A COMITETULUI POLITIC ȘI DE SECURITATE
   din 18 martie 2014
   privind numirea comandantului de operație UE pentru operația militară a Uniunii Europene în Bosnia și Herțegovina și de abrogare a Deciziei BiH/17/2011
   (2014/173/PESC)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 38 paragraful al treilea,
   având în vedere Acțiunea comună 2004/570/PESC a Consiliului din 12 iulie 2004 privind operația militară a Uniunii Europene în Bosnia și Herțegovina (1), în special articolul 6,
   întrucât:

               (1)

               În temeiul articolului 6 alineatul (1) din Acțiunea comună 2004/570/PESC, Consiliul a autorizat Comitetul politic și de securitate (COPS) să adopte decizii relevante privind numirea comandantului operației UE.

               (2)

               La 14 ianuarie 2011, Comitetul politic și de securitate a adoptat Decizia BiH/17/2011 (2) privind numirea Comandantului Suprem Adjunct al Forțelor Aliate în Europa (DSACEUR), generalul Sir Richard SHIRREFF, în calitate de comandant de operație UE pentru operația militară a Uniunii Europene în Bosnia și Herțegovina.

               (3)

               NATO a decis numirea generalului Sir Adrian BRADSHAW în calitate de DSACEUR în locul generalului Sir Richard SHIRREFF. Mandatul generalului Sir Adrian BRADSHAW va începe la data de 28 martie 2014. Generalul Sir Adrian BRADSHAW ar trebui să-l înlocuiască de la acea dată pe generalul Sir Richard SHIRREFF și în calitatea sa de comandant de operație UE pentru operația militară a Uniunii Europene în Bosnia și Herțegovina.

               (4)

               Prin urmare, Decizia BiH/17/2011 ar trebui să fie abrogată.

               (5)

               În conformitate cu articolul 5 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la elaborarea și la punerea în aplicare a deciziilor și a acțiunilor Uniunii care au implicații în domeniul apărării.

               (6)

               Consiliul European de la Copenhaga a adoptat la 12 și 13 decembrie 2002 o declarație în care se afirmă că acordurile „Berlin plus” și punerea în aplicare a acestora se aplică numai acelor state membre ale Uniunii care sunt, de asemenea, fie membre NATO, fie părți la „Parteneriatul pentru pace” și care au încheiat, în consecință, acorduri de securitate bilaterale cu NATO,

         ADOPTĂ PREZENTA DECIZIE:
   Articolul 1
   Prin prezenta decizie, generalul Sir Adrian BRADSHAW este numit comandant de operație UE pentru operația militară a Uniunii Europene în Bosnia și Herțegovina începând de la 28 martie 2014.
   Articolul 2
   Decizia BiH/17/2011 se abrogă.
   Articolul 3
   Prezenta decizie intră în vigoare la 28 martie 2014.

      Adoptată la Bruxelles, 18 martie 2014.

            Pentru Comitetul politic și de securitate

            Președintele

         W. STEVENS

      (1)  JO L 252, 28.7.2004, p. 10.

      (2)  Decizia BiH/17/2011 a Comitetului politic și de securitate din 14 ianuarie 2011 privind numirea unui comandant de operație UE pentru operația militară a Uniunii Europene în Bosnia și Herțegovina (JO L 18, 21.1.2011, p. 41).